અભ્યાસની જ વાત કરું તો થોડા વરસ પહેલા સુરતના બે બાળકો રાજ્યમાં બોર્ડની બારમાની પરીક્ષામાં પ્રથમ આવ્યા હતા. મને એ બન્ને પરિવારોને મળવાનો મોકો મળ્યો હતો. એકના મમ્મીપપ્પા ડોક્ટર હતા. દીકરાને અભ્યાસમાં મદદ કરવા મમ્મીએ બે વર્ષ માટે પ્રેક્ટીસ છોડી દીધી હતી અને એના પુસ્તકો પહેલા પોતે સમજી લઈ બાળકને ભણાવીને તૈયાર કર્યો હતો. એને સાથે ટોપ પોઝિશન શેર કરનાર બીજા છોકરાના માબાપની શાકભાજીની લારી હતી. બન્ને અભણ હતા. પગમાં ચંપલ પહેરવાનાય ઠેકાણાં નહોતા અને એમનો દીકરો કોમર્સમાં છે કે સાયન્સમાં એ પણ એમને ખબર નહોતી.